Document ID: 32004D0839

32004D0839
L 361/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 декември 2004 година
за определяне на условията за движение с нетърговска цел на млади кучета и котки от трети страни в Общността
(нотифицирано под номер С(2004) 4546)
(текст от значение за ЕИП)
(2004/839/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (1), и по-специално член 8, параграф 3, буква в) от него,
като има предвид, че:
(1)
Регламент (ЕО) № 998/2003 установява условията за движение с нетърговска цел на кучета и котки от трети страни в Общността. Тези условия се различават в зависимост от статута на третата страна на произход и от държавата-членка на местоназначението.
(2)
Член 8, параграф 3, буква в) от Регламент (ЕО) № 998/2003 предвижда да бъдат установени условия за влизане на неваксинирани кучета и котки на възраст под три месеца от трети страни, изброени съответно в части Б и В на приложение II към регламента.
(3)
Тези условия трябва да бъдат еквивалентни на условията, които се прилагат при движението на неваксинирани котета и кученца между държавите-членки.
(4)
Тъй като Регламент (ЕО) № 998/2003 вече се прилага, в интерес на европейските притежатели на домашни любимци е настоящото решение да се приложи незабавно.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Държавите-членки могат да разрешат въвеждането на кучета и котки на възраст под три месеца, които не са ваксинирани срещу бяс, на тяхна територия от трети страни, изброени съответно в части Б и В от приложение II към Регламент (ЕО) № 998/2003, при условия, поне равни на тези, определени в член 5, параграф 2 от цитирания регламент.
2. Забранява се съответното движение до друга държава-членка на животните, въведени в съответствие с параграф 1, освен ако животното бъде придвижено в съответствие с условията, постановени в член 5, параграф 1 от Регламент (ЕО) № 988/2003, до държава-членка, различна от тези, изброени в списъка в част А от приложение II към цитирания регламент.
Съответното движение до друга държава-членка, посочена в част А от приложение II към цитирания регламент, на животно, въведено в съответствие с параграф 1, се извършва съгласно условията, определени в член 6, параграф 1 от Регламент (ЕО) № 998/2003, щом съответното животно достигне възраст, по-голяма от три месеца.
Член 2
Настоящото решение се прилага от 11 декември 2004 г.
Член 3
Адресати на настоящото решение са държавите-членки.
Съставено в Брюксел на 3 декември 2004 година.

Labels: 5
0
8
6
18